[નોંધ : ઉત્તમ અને શિષ્ટ સાહિત્યના પ્રકાશનક્ષેત્રે ‘વિચાર વલોણું’ પરિવાર જાણીતું નામ છે. વાર્ષિક માત્ર રૂ. 200ના લવાજમમાં 6 સામાયિક અને 6 પુસ્તિકાઓ દ્વારા ઉત્તમ વાંચન પીરસતા આ પરિવાર દ્વારા ચાલુ માસમાં શ્રી બિભૂતિભૂષણ બંધોપાધ્યાય રચિત ‘આરણ્યક’ સંક્ષિપ્ત સ્વરૂપે પ્રકાશિત કરવામાં આવ્યું છે. આ પુસ્તિકાનો અનુવાદ ડૉ. ચન્દ્રકાન્ત મહેતાએ કર્યો છે તેમજ તેનું સંક્ષિપ્તીકરણ પ્રજ્ઞાબેન પટેલે કર્યું છે. એક જ બેઠકે વાંચી જવાય એટલી સુંદર આ પુસ્તિકા છે. કોલકતામાં રહેતો અને નોકરીની શોધમાં ફરતો કથાનાયક તેના મિત્રની હજારો વીંઘા જંગલની જમીન સંભાળવાનું કામ સ્વીકારે છે. અત્યંત ભીડભાડવાળી જિંદગીથી દૂર પ્રકૃતિના સાનિધ્યમાં જઈને ત્યાં તેને કેવા કેવા અનુભવ થાય છે, કુદરતના કેવા સ્વરૂપનું તે દર્શન કરે છે, જંગલના રહેવાસીઓ સાથે કેવી આત્મિયતા અનુભવે છે તેનું અદ્દભુત અને અત્યંત સુંદર વર્ણન આ પુસ્તકમાં કરવામાં આવ્યું છે. પુસ્તિકા ખોલતાની સાથે જ જાણે વાચક કોઈ ગાઢ… નિબીડ અને નિર્જન અરણ્યમાં જઈ પહોંચ્યો હોય તેવી અનુભૂતિ સહજ થાય છે. તેમાં એક મૂઠી ભાત ખાઈને જીવન ચલાવતા ગરીબ લોકોની પ્રસન્નતા અને અમીરીની વાતો છે તો તે સાથે મૌન રહેતી પ્રકૃતિના રોમાંચક અનુભવોની પણ ગાથા છે. કુદરતી સૌંદર્યના આલંકારિક વર્ણનો અને ઉત્તમોત્તમ ઉપમાઓ આપણને સાચે જ અરણ્યમાં હોવાની અનુભૂતિ કરાવે છે…. આ પુસ્તકનો પરિચય આપતાં લેખક લખે છે કે….